Broj: 711-I-2380-M-451/22-02-17

Zagreb, 25. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Berislava Androša, općinskog načelnika Općine Sopje,** za davanjem mišljenja Povjerenstva, na 195. sjednici, održanoj 25. studenoga 2022., daje sljedeće:

**MIŠLJENJE**

1. **Nije u suprotnosti s odredbama ZSSI/21-a da sestri obveznika Berislava Androša, općinskog načelnika Općine Sopje, budu dodijeljena sredstva studentske stipendije po objavljenom javnom natječaju koji je raspisala Općine Sopje, ukoliko obveznik pravilno upravlja navedenom situacijom potencijalnog sukoba interesa te pod uvjetom da ih njegova sestra ostvari u transparentno provedenom postupku prema objektivno utvrđenim kriterijima.**
2. **Sukladno članku 9. ZSSI/21-a obveznik je dužan članovima Povjerenstva za dodjelu financijske potpore redovnim studentima te svim drugim osobama koje bi u istom postupku poduzimale radnje, kao i predsjedniku i članovima Općinskog vijeća Općine Sopje deklarirati okolnost da se na javni natječaj iz točke I. izreke prijavila njegova sestra, te o tome obavijesti javnost objavom na internetskoj stranici Općine.**
3. **Obveznik je dužan izuzeti se od poduzimanja bilo koje radnje koji bi u postupku dodjele stipendija u kojem je podnositelj prijave njegova sestra bio ovlašten poduzeti te za to ovlastiti drugu osobu.**

Obrazloženje

Zahtjev za davanjem mišljenja Povjerenstva podnio je Berislav Androš, općinski načelnik Općine Sopje. U knjigama ulazne pošte Povjerenstva zahtjev je zaprimljen 21. studenoga 2022. pod poslovnim brojem 711-U-8932-M-451/22-01-3, povodom kojeg se vodi predmet broj M-451/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Berislav Androš povodom obnašanja dužnosti općinskog načelnika Općine Sopje dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da je Općina Sopje raspisala natječaj za dodjelu financijske potpore redovnim studentima u akademskoj godini 2022./2023., sukladno Odluci o dodjeli bespovratne financijske potpore redovnim studentima s područja Općine Sopje („Službeni glasnik Općine Sopje“, broj 16/19. i 5/20.). Nadalje navodi da je pregledom pristiglih prijava na natječaj Povjerenstvo za dodjelu financijske potpore redovnim studentima utvrdilo kako je pristigla prijava njegove sestre, koja ujedno ispunjava uvjete natječaja, te da je navedenom Odlukom propisano da ugovore o stipendiranju u ime Općine potpisuje općinski načelnik.

Sukladno svemu iznesenome, obveznik traži mišljenje Povjerenstva predstavlja li opisano postupanje povredu odredbi ZSSI/21-a.

Člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točka 3. ZSSI/21-a propisano je da su članovi obitelji obveznika, pored ostalih navedenih, braća i sestre obveznika, dok je točkom 6. istog stavka navedenog članka Zakona propisano da su članovi obitelji s obveznikom povezane osobe.

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Iz zahtjeva za mišljenje proizlazi da je u konkretnoj situaciji sestra obveznika Berislava Androša, općinskog načelnika Općine Sopje, kao redovna studentica s području navedene Općine, podnijela zahtjev za dodjelu studentske stipendije, te da ispunjavanje uvjeta za dodjelom stipendije utvrđuje Povjerenstvo za dodjelu financijske potpore redovnim studentima.

Obveznik uz zahtjev za mišljenje nije dostavio dokumentaciju koja se odnosi na provedbu navedenog javnog natječaja, niti je precizirao tko je imenovao Povjerenstvo za dodjelu financijske potpore redovnim studentima, je li isto u zapisniku samo konstatira ispunjenje uvjeta ili ujedno predlaže dodjelu stipendija, koji su kriteriji za njihovu dodjelu, već u zahtjevu navodi da ugovor o dodjelu stipendije potpisuje kao općinski načelnik.

Sestra obveznika je članica njegove obitelji iz članka 5. stavka 1. točke 3. ZSSI/21-a, te s njim osobno povezana osoba u smislu odredbe članka 5. stavka 1. točke 6. navedenog Zakona, u odnosu na koju obveznik ne može biti nepristran i objektivan kada poduzima radnje te izvršava ovlasti koje ima povodom obnašanja javne dužnosti.

S jedne strane, obveznik je u situaciji da u postupku dodjele studentskih stipendija po objavljenom javnom natječaju izvršava ovlasti koja ima povodom obnašanja dužnosti općinskog načelnika Općine Sopje, a odnose se na sklapanje ugovora o dodjeli stipendije ili eventualno poduzimanje drugih radnji, dok se s druge se strane, s obzirom da je prijavu u istome postupku podnijela njegova sestra, nalazi u potencijalnom sukobu interesa u kojem bi njegov privatni interes utjecao na njegovu nepristranost.

Obveznik je stoga dužan pravilno upravljati situacijom potencijalnog sukoba interesa kako bi spriječio stvarni (realizirani) sukob interesa te time ujedno zaštitio javni interes.

Njegova sestra, s druge strane, ne može u ostvarivanju svojih privatnih interesa biti ograničena ili isključena od prava na dodjelu sredstava Općine Sopje samo zbog navedene okolnosti obiteljske povezanosti s obveznikom, već treba imati mogućnost da pod jednakim uvjetima, kao i svi drugi redovni studenti koji ispunjavaju propisane uvjete, konkurira za ostvarivanje prava na stipendiju u transparentno provedenom postupku u kojem su uvjeti za dodjelu stipendije objektivno određeni.

Stoga je obveznik, sukladno članku 9. ZSSI/21-a, dužan u navedenoj situaciji u kojoj se nalazi članovima Povjerenstva za dodjelu financijske potpore redovnim studentima te svim drugim osobama koje bi u istom postupku dodjele studentskih stipendija poduzimale radnje deklarirati okolnost da se na javni natječaj prijavila njegova sestra, te o tome obavijesti javnost objavom na internetskoj stranici Općine, kao i predsjednika i članove Općinskog vijeća Općine Sopje, jer se pravovremenim deklariranjem navedene okolnosti javnosti i osobama koje poduzimaju radnje u navedenom postupku te predstavničkom tijelu Općine osigurava još sveobuhvatnija kontrola zakonitosti u pogledu ispunjavanja propisanih uvjeta te se jača povjerenje građana u objektivnost i transparentnost provedenog postupka.

Nadalje, obveznik je dužan izuzeti se od bilo kakvog odlučivanja i poduzimanja bilo koje radnje, što uključuje potpisivanje ugovora o dodjeli stipendije, te za to ovlastiti drugu osobu.

Sukladno izmjenama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/1.5, 123/17., 98/19. i 144/20.) u većem broju jedinica lokalne samouprave općinski načelnici više nemaju zamjenike na koje bi u pojedinim konkretnim situacijama mogli prenijeli ovlasti za postupanje.

Povodom traženja Povjerenstva, Ministarstvo pravosuđa i uprave je dopisom KLASA: 023-01/21-01/379, URBROJ: 514-07-02-02/02-21-02 od 14. rujna 2021. dostavilo svoje tumačenje u kojem se navodi da je u jedinicama lokalne samouprave u kojima gradonačelnici i općinski načelnici nemaju zamjenika koji je s njima izabran i na kojeg bi se mogle prenijeti pojedine ovlasti, u cilju izbjegavanja sukoba interesa predmetnu situaciju moguće premostiti na način da gradonačelnik i općinski načelnik prenesu pojedinu ovlast u konkretnom slučaju na pročelnika ili drugog službenika jedinice, uz suglasnost osobe na koju se ovlast prenosi.

Slijedom navedenog Povjerenstvo je dalo mišljenje kao što je navedeno u izreci ovoga akta.

**ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

.

Dostaviti:

1. Obveznik Berislav Androš, elektroničkom dostavom
2. Objava na internetskoj stranici Povjerenstva
3. Pismohrana